VSL sklep II Ip 410/2016
Sodišče: Višje sodišče v Ljubljani
Oddelek: Izvršilni oddelek
ECLI: ECLI:SI:VSLJ:2016:II.IP.410.2016
Evidenčna številka: VSL0077488
Datum odločbe: 24.02.2016
Senat, sodnik posameznik: Urška Jordan (preds.) Irena Balažic (poroč.) Magda Gombač Gluhak
Področje: IZVRŠILNO PRAVO - PRAVO EVROPSKE UNIJE
Institut: izvršitev tujih odločb in tujih javnih listin - izvršba na podlagi izvršilnega naslova - priznavanje in
izvrševanje sodnih odločb - sodelovanje v preživninskih zadevah - pogoji za izvršitev tuje sodne odločbe -
sodne odločbe, izdane v državi članici, ki jo zavezuje Haaški protokol iz leta 2007 - listine za namene
izvršitve
Zveza: Uredba Sveta (ES) št. 4/2009 z dne 18. decembra 2008 o pristojnosti, pravu, ki se uporablja,
priznavanju in izvrševanju sodnih odločb ter sodelovanju v preživninskih zadevah člen 17, 20. Uredba Sveta
(ES) št. 2201/2003 z dne 27. novembra 2003 o pristojnosti in priznavanju ter izvrševanju sodnih odločb v
zakonskih sporih in sporih v zvezi s starševsko odgovornostjo ter o razveljavitvi Uredbe (ES) št. 1347/2000
člen 1, 1/3, 1/3-e. ZIZ člen 13, 13/1, 13/2.
Jedro
Za namene izvršitve evropske preživninske odločbe, za katero se uporablja Uredba Sveta (ES) št. 4/2009 z
dne 18. decembra 2008 o pristojnosti, pravu, ki se uporablja, priznavanju in izvrševanju sodnih odločb ter
sodelovanju v preživninskih zadevah, je treba predložiti izvod sodne odločbe, ki izpolnjuje pogoje, potrebne
za ugotovitev njegove verodostojnosti, in izvleček iz sodne odločbe, ki ga izda pristojni organ države članice
izvora na obrazcu iz Priloge I.
Izrek
I. Pritožba se zavrne in se sklep potrdi.
II. Upnika sama krijeta svoje stroške pritožbenega postopka.
Obrazložitev
1. Z izpodbijanim sklepom je sodišče prve stopnje zavrnilo predlog za izvršbo.
                               1 / 3
2. Zoper sklep sta se upnika po pooblaščenki pravočasno pritožila (pravno sredstvo sta nepravilno naslovila
kot ugovor). Predlagata spremembo sklepa tako, da se predlogu upnikov ugodi, dolžniku pa se naloži v plačilo
vse stroške tega postopka, v primeru zamude z zakonskimi zamudnimi obrestmi. Uveljavljata vse pritožbene
razloge, navedene v prvem odstavku 338. člena Zakona o pravdnem postopku (v nadaljevanju ZPP) v zvezi s
15. členom Zakona o izvršbi in zavarovanju (v nadaljevanju ZIZ). Navajata, da je sodišče štelo, da nista
predložila izvršljive sodne odločbe, pri čemer naj ne bi predložila overjenega prevoda povzetka obrazca v
slovenskem jeziku. Trdita, da to ne drži, saj sta predložila originalno sodno odločbo s klavzulo izvršljivosti,
sodna odločba je bila izdana v obliki izvršilnega naslova in je iz štampiljke razvidno, da gre za kopijo
izvirnika izvršilnega naslova. Določilo predstavlja klavzulo izvršljivosti, ki nalaga izvršitev navedene listine v
državi članici izvora, kar je Italija, pri čemer je bila listina v celoti, vključno z navedeno klavzulo, priložena
predlogu za izvršbo. Odločitev sodišča prve stopnje je zato zmotna.
3. Pritožba ni utemeljena.
4. Upnika sta predlagala izvršbo na podlagi odločbe Sodišča za mladoletnike v Trstu, Republika Italija, št.
204/10 V.G. z dne 10. 11. 2010. Predlogu za izvršbo sta priložila, poleg pooblastila in odločbe o brezplačni
pravni pomoči (prilogi A1 in A2 v spisu), besedilo sodne odločbe v italijanskem jeziku in v prevodu v
slovenski jezik (priloga A3 v spisu) ter izpis valorizacij preživnine Centra za socialno delo ... (priloga A4 v
spisu).
5. Pogoje za izvršitev tuje sodne odločbe opredeljuje 13. člen ZIZ,(1) pri čemer je v preživninskih zadevah
treba upoštevati pogoje iz Uredbe Sveta (ES) št. 4/2009 z dne 18. decembra 2008 o pristojnosti, pravu, ki se
uporablja, priznavanju in izvrševanju sodnih odločb ter sodelovanju v preživninskih zadevah (v nadaljevanju
Uredba Sveta (ES) št. 4/2009). 17. člen Uredbe Sveta (ES) št. 4/2009 ureja odpravo exequatur, pogoj za
izvršljivost odločbe, izdane v državi članici, ki jo zavezuje Haaški protokol iz leta 2007 (Republiko Italijo
zavezuje), tudi v drugi državi članici, ne da bi jo bilo treba razglasiti za izvršljivo, je izvršljivost odločbe v
državi njenega izvora. V 20. členu Uredbe Sveta (ES) št. 4/2009 pa so predpisane listine, ki jih je treba
predložiti za namene izvršitve odločbe, med drugim sta to izvod sodne odločbe, ki izpolnjuje pogoje,
potrebne za ugotovitev njegove verodostojnosti, in izvleček iz sodne odločbe, ki ga izda pristojni organ
države članice izvora na obrazcu iz Priloge I.
6. Upnika predlogu za izvršbo nista priložila obvezne priloge - izvlečka iz sodne odločbe na obrazcu iz Priloge
I Uredbe Sveta (ES) št. 4/2009, zato ju je sodišče prve stopnje s sklepom z dne 11. 9. 2015 pravilno pozvalo k
dopolnitvi oziroma popravi predloga za izvršbo. V vlogi z dne 29. 10. 2015 (red. št. 5 spisa) sta navedla, da
prilagata izvleček sodne odločbe na obrazcu iz priloge I Uredbe Sveta (ES) št. 4/2009, priložila pa sta potrdilo
Sodišča za mladoletnike v Trstu R.V.G. 204/10, izdano na podlagi 39. člena Uredbe Sveta (ES) št. 2201/2003
z dne 27. 11. 2003 o pristojnosti in priznavanju ter izvrševanju sodnih odločb v zakonskih sporih in sporih v
zvezi s starševsko odgovornostjo (prilogi A5 in A6 v spisu). Ne le da upnika nista priložila izvlečka sodne
odločbe na pravilnem obrazcu iz Priloge I Uredbe Sveta (ES) št. 4/2009 (Uredba Sveta (ES) št. 2201/2003 se
namreč za preživninske obveznosti po določbi točke 3.(e) 1. člena ne uporablja), odločilno je, da je na
priloženem obrazcu navedeno, da sodna odločba v državi članici izvora ni izvršljiva (točka 8.1 na drugi strani
potrdila, ki je v prilogi A6).
7. Upnika glede na navedeno nista izkazala pogojev za izvršitev odločbe italijanskega sodišča v Republiki
Sloveniji, kar je pravilno ugotovilo sodišče prve stopnje v izpodbijanem sklepu. Pritožbi priložena listina z
dne 6. 12. 2012 (priloga A7 v spisu), s katero je vsem sodnim uradnikom, ki so zato naprošeni, ter vsem
pristojnim naročena izvršitev tega naslova, državnemu tožilstvu, naj pri tem nudi pomoč in vsem pripadnikom
                               2 / 3
policije, naj pri tem sodelujejo, ko bodo za to zakonito zaprošeni, glede na prej navedeno, ne izkazuje
izpolnjevanja pogojev za izvršitev tuje sodne odločbe v Republiki Sloveniji.
8. Pritožba je glede na navedeno neutemeljena in ker višje sodišče ni ugotovilo kršitev, na katere pazi po
uradni dolžnosti na podlagi drugega odstavka 350. člena ZPP v zvezi s 15. členom ZIZ, jo je zavrnilo in sklep
potrdilo (2. točka 365. člena ZPP v zvezi s 15. členom ZIZ).
9. Upnika, ki s pritožbo nista uspela, sama krijeta svoje stroške pritožbenega postopka (prvi odstavek 165.
člena in prvi odstavek 154. člena ZPP, oba v zvezi s 15. členom ZIZ).
-------------
Op. št. (1): 13. člen ZIZ določa:
"Izvršitev odločbe tujega sodišča, tujega upravnega in drugega organa ter izvršitev javne listine tujega
upravnega in drugega organa se sme dovoliti in opraviti v Republiki Sloveniji, če odločba ali javna listina
izpolnjuje z zakonom, ratificirano in objavljeno mednarodno pogodbo ali s pravnim aktom Evropske unije,
ki se v Republiki Sloveniji uporablja neposredno, predpisane pogoje za priznanje.
Če zakon, ratificirana in objavljena mednarodna pogodba ali pravni akt Evropske unije, ki se v Republiki
Sloveniji uporablja neposredno, predpisuje, da se odločba tujega sodišča, tujega upravnega in drugega organa
ter javna listina tujega upravnega in drugega organa izvrši brez dovolitve, se izvršitev odločbe tujega sodišča,
tujega upravnega in drugega organa ter izvršitev javne listine tujega upravnega in drugega organa sme opraviti
v Republiki Sloveniji, če odločba ali javna listina izpolnjuje z zakonom, ratificirano in objavljeno
mednarodno pogodbo ali s pravnim aktom Evropske unije, ki se v Republiki Sloveniji uporablja neposredno,
predpisane pogoje.".
Datum zadnje spremembe: 05.04.2016
Powered by TCPDF (www.tcpdf.org)
                               3 / 3